b'\n_START_ARTICLE_\nSlaget ved Wien\n_START_SECTION_\nBeleiringen av Wien\n_START_PARAGRAPH_\nDen store osmanske h\xc3\xa6ren n\xc3\xa5dde fram til utkanten av Wien i juli 1683. H\xc3\xa6ren ble ledet av storvesiren Kara Mustafa. Keiser Leopold I flyktet fra Wien da fortroppene hadde ankommet en ukes tid i forveien, og han flyttet midlertidig hovedstaden og hele sitt hoff til Linz. Ogs\xc3\xa5 det meste av byens befolkning flyktet, rundt 80\xc2\xa0000 mennesker. Dette gjorde forsvaret av byen enklere og reduserte behovet for forsyninger til sivilbefolkningen dersom byen skulle bli omringet. Gjenv\xc3\xa6rende i byen var en milit\xc3\xa6r styrke p\xc3\xa5 rundt 10\xc2\xa0000 og rundt 5\xc2\xa0000 flyktninger fra de omr\xc3\xa5dene osmanene hadde tatt under framrykningen._NEWLINE_Osmanene rykket fram og omringet byen, men gikk ikke til et direkte angrep, siden de \xc3\xb8nsket \xc3\xa5 sikre seg den rike byen mest mulig intakt. I stedet iverksatte de en beleiring, som ble total 14. juli. Under beleiringen etablerte de en enorm teltby rundt Wien._NEWLINE_Selv om osmanene hadde 300 kanoner, var befestningene rundt Wien s\xc3\xa5 gode og moderne at de sto imot. Osmanene m\xc3\xa5tte derfor finne andre metoder, og de begynte \xc3\xa5 grave tunneler under de massive bymurene for \xc3\xa5 sprenge dem._NEWLINE_Situasjonen ble etter hvert kritisk inne i den totalt avstengte byen.  I slutten av august var faren s\xc3\xa5 overhengende at byens kommandant, von Starhemberg, beordret henrettelse p\xc3\xa5 stedet for den som sovnet p\xc3\xa5 vakt._NEWLINE_8. september sprengte osmanene flere hull i bymuren og inntok de ytterste forsvarsverkene. Byen var i ferd med \xc3\xa5 falle, men samme dag samlet unnsetningsstyrken seg ikke langt unna.\n_START_SECTION_\nSlaget\n_START_PARAGRAPH_\nJan III Sobieski rykket fram med unnsetningsstyrken, krysset Donau og kom fram til h\xc3\xb8ydedraget Kahlenberg nord for Wien 11. september, hvor han fikk oversikt over slagomr\xc3\xa5det._NEWLINE_Slaget begynte f\xc3\xb8r alle enheter fra unnsetningsstyrken var p\xc3\xa5 plass. Tidlig om morgenen, kl. 04.00, gikk osmanene til motangrep for \xc3\xa5 forstyrre dem f\xc3\xb8r alle troppene var p\xc3\xa5 plass. Unnsetningsstyrken rykket likevel fram med keiser Leopold Is svoger Karl V, hertug av Lorraine, som kommandant p\xc3\xa5 den venstre flanken, mens Jan III Sobieski selv hadde kommandoen p\xc3\xa5 den h\xc3\xb8yre. _NEWLINE_Mustafa Pasja gikk til et nytt motangrep med det meste av sin styrke, men holdt igjen noe av elitestyrkene, janitsjar- og spahi-enheter, for \xc3\xa5 iverksette et samtidig angrep p\xc3\xa5 Wien. Osmanene hadde planlagt \xc3\xa5 rykke inn i byen f\xc3\xb8r unnsetningsstyrken kom, men rakk det ikke. De hadde avsluttet en st\xc3\xb8rre utgraving under bymuren L\xc3\xb6belbastei, for \xc3\xa5 sl\xc3\xa5 en bresje i muren. Men mens osmanene avsluttet arbeidet og tettet tunnelen for \xc3\xa5 f\xc3\xa5 st\xc3\xb8rst mulig effekt, grov forsvarerne seg inn samme ettermiddag fra den andre siden og desarmerte sprengladningen rett f\xc3\xb8r den gikk av._NEWLINE_Den osmanske styrken kom under angrep fra to sider, b\xc3\xa5de av unnsetningsstyrken og den beleirede styrken inne i byen, og det oppsto fullt kaos i de osmanske rekkene. Den angripende polsk-tyske h\xc3\xa6ren drepte for fote alle fiender de kom over. Kampene var p\xc3\xa5 sitt hardeste om formiddagen 12. september. _NEWLINE_Unnsetningsstyrken og s\xc3\xa6rlig kavaleriet tok initiativet fra osmanene og drev dem p\xc3\xa5 flukt mot s\xc3\xb8r og \xc3\xb8st. Mindre enn tre timer etter at kavaleriet angrep, hadde de vunnet slaget og reddet Wien._NEWLINE_Etter slaget skal Jan III Sobieski ha laget en parafrase over Julius C\xc3\xa6sars kjente utsagn ved \xc3\xa5 si \xc2\xabVenimus, Vidimus, Deus vincit\xc2\xbb (\xc2\xabVi kom, vi s\xc3\xa5, Gud vant\xc2\xbb.\n_START_SECTION_\nVirkninger\n_START_PARAGRAPH_\nMed det osmanske nederlaget ved Wien falt ogs\xc3\xa5 Th\xc3\xb6k\xc3\xb6lys oppr\xc3\xb8r i Ungarn sammen. Hoveddelen av keiserens arme ble da stasjonert i Ungarn og landet ble i praksis styrt av milit\xc3\xa6re kommandanter. Leopold I utnyttet den stadige trusselen fra osmanene til \xc3\xa5 overbevise de ungarske stendene om \xc3\xa5 avskaffe valgkonged\xc3\xb8mmet. Med dette fikk huset Habsburg arverett til den ungarske kronen. Seieren over osmanene og styrket herred\xc3\xb8mme over Ungarn fikk betydning for habsburgerriket helt til slutten av f\xc3\xb8rste verdenskrig. Keiserens harde fremferd f\xc3\xb8rte til ny oppstand i Ungarn under den spanske arvef\xc3\xb8lgekrigen._NEWLINE_Til tross for den store p\xc3\xa5kjenningen som slaget hadde v\xc3\xa6rt, og den emosjonelle lettelsen over \xc3\xa5 ha vunnet, satte byens kommandant grev Starhemberg \xc3\xb8yeblikkelig i gang med \xc3\xa5 gjenoppbygge forsvarsverkene i tilfelle osmanene skulle komme tilbake og fors\xc3\xb8ke et motangrep. Dette skulle imidlertid vise seg \xc3\xa5 v\xc3\xa6re un\xc3\xb8dvendig. Seieren i slaget var opptakten til Eugene av Savoias gjenerobring av Ungarn og midlertidige fremgang p\xc3\xa5 Balkan i de f\xc3\xb8lgende \xc3\xa5r. \xc3\x98sterrike undertegnet en fredsavtale med Det osmanske rike i Karlowitz i 1699._NEWLINE_Historikere har omtalt slaget som \xc2\xabosmanenes Stalingrad\xc2\xbb, med referanse til den mislykkede beleiringen og nederlaget overfor unnsetningsstyrken, tilsvarende tyskerne nederlag i slaget om Stalingrad under andre verdenskrig. Det osmanske rike var p\xc3\xa5 denne tiden allerede i en nedgangstid. Den teknologiske utviklingen i Europa, sammen med fremveksten av sterkere og mer sentraliserte nasjonalstater, gjorde Vesten milit\xc3\xa6rt overlegen, slik at Det osmanske rike ikke klarte \xc3\xa5 holde f\xc3\xb8lge. Samtidig ble handelsveiene utenom Middelhavet viktigere, og dette gjorde at Det osmanske rike ble liggende mer i utkanten og ble svekket i forhold til motstanderne i vest. _NEWLINE_Denne svekkelsen ble tydelig etter nederlaget ved Wien og gjorde at osmanene aldri greide \xc3\xa5 komme tilbake. En seier ved Wien kunne i hvert fall for en stund ha gitt osmanene tilgang p\xc3\xa5 ytterligere ressurser og ha svekket deres motstandere._NEWLINE_Freden i Karlowitz innledet ogs\xc3\xa5 en kamp mellom europeiske stater om hvem som skulle erobre landomr\xc3\xa5der fra osmanene og sikre seg innflytelse i deres rike.\n_START_SECTION_\nKulturelle impulser\n_START_PARAGRAPH_\nDa osmanene flyktet fra Wien, etterlot de den enorme teltleiren rundt byen nesten intakt. Denne ble f\xc3\xb8rst plyndret av soldatene, deretter av de sivile. Mange av de nye kulturelle impulsene dette ga, har siden preget vestlig kultur._NEWLINE_Uten at det er helt dokumentert, hevdes det at b\xc3\xa5de kaffe og bakverk som croissanter skal ha blitt kjent gjennom etterlatenskaper i denne leiren._NEWLINE_Videre skal byttet ha omfattet en rekke musikkinstrumenter som cymbaler, basstrommer og triangler, som skal ha lagt grunnlaget for den vestlige Janitsjarmusikken, kalt tyrkisk milit\xc3\xa6rmusikk, som ble sv\xc3\xa6rt popul\xc3\xa6r utover p\xc3\xa5 1700-tallet. B\xc3\xa5de Mozart og Haydn imiterte denne musikken i sine verker. Den \xc3\xb8sterrikske komponisten Johann Joseph Fux minnet slaget i sitt verk Turcaria, som hadde undertittelen: \xc2\xabMusikalsk portrett av den tyrkiske beleiringen av Wien i 1683\xc2\xbb._NEWLINE_Etter slaget ble det nyoppdagete stjernebildet Skjoldet (latin: \xc2\xabScutum\xc2\xbb) opprinnelig kalt Scutum Sobiescianum (\xc2\xabSobieskis skjold\xc2\xbb) av astronomen Johannes Hevelius, til \xc3\xa6re for Jan III Sobieski. Dette er det eneste stjernebildet som er blitt oppkalt etter en ikke-astronom som var i live da oppkallingen skjedde._NEWLINE_Siden Jan III Sobieski hadde overgitt sitt konged\xc3\xb8mme under beskyttelse av jomfru Maria (Sorte Madonna av Cz\xc4\x99stochowa) f\xc3\xb8r slaget, bestemte pave Innocens XI \xc3\xa5 minnes hans seier ved \xc3\xa5 gj\xc3\xb8re 12. september til en festdag viet til jomfru Maria, som skulle feires i hele kirken. Fram til da hadde den bare hadde v\xc3\xa6rt feiret i Spania og i Konged\xc3\xb8mmet Napoli.'